b'\n_START_ARTICLE_\nLehtopalsami\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nLehtopalsami on 30\xe2\x80\x9370 senttimetrin korkuinen kasvi. Sen varsi on turpeanivelinen, mehev\xc3\xa4 ja yl\xc3\xa4osasta hieman haarova. Kierteisesti varressa olevat lehdet ovat 3\xe2\x80\x9310 cm:n pituiset, l\xc3\xa4pikuultavan ohuet ja tylpp\xc3\xa4hampaiset. Kukinto on tukilehden alle taipunut, 1\xe2\x80\x934-kukkainen terttu. Kukat ovat suuria ja riippuvia, v\xc3\xa4ritykselt\xc3\xa4\xc3\xa4n keltaisia ja heikosti punapilkkuisia. Kukan alin verholehti kapenee v\xc3\xa4hitellen suippomaiseksi, koukkumaiseksi kannukseksi. Lajilla esiintyy yleisesti umpip\xc3\xb6lytteisi\xc3\xa4 k\xc3\xa4\xc3\xa4pi\xc3\xb6kukkia. Lehtopalsami kukkii hein\xc3\xa4-syyskuussa. Laji on liev\xc3\xa4sti myrkyllinen._NEWLINE_Lehtopalsamin tieteellinen lajinimi noli-tangere tarkoittaa "\xc3\xa4l\xc3\xa4 koske". Nimi juontuu siit\xc3\xa4, ett\xc3\xa4 kasvin siemenkota aukeaa kosketettaessa ja sinkoaa siemenet usean metrin p\xc3\xa4\xc3\xa4h\xc3\xa4n uudelle kasvupaikalle.\n_START_SECTION_\nLevinneisyys\n_START_PARAGRAPH_\nLehtopalsamia tavataan l\xc3\xa4hes koko Euroopassa Pyreneilt\xc3\xa4 it\xc3\xa4\xc3\xa4n p\xc3\xa4in mantereen etel\xc3\xa4isimpi\xc3\xa4 ja pohjoisimpia osia lukuun ottamatta. Levinneisyysalue jatkuu l\xc3\xa4pi Ven\xc3\xa4j\xc3\xa4n aina Japaniin saakka. Skandinaviassa lajia tavataan Tanskasta Keski-Norjan ja -Ruotsin korkeudelle saakka. Suomessa lehtopalsami on paikoitellen yleinen Pori\xe2\x80\x93Tampere\xe2\x80\x93Kotka-linjan etel\xc3\xa4puolella, mutta lajia tavataan satunnaisesti aina Etel\xc3\xa4-Lappia my\xc3\xb6ten.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nLehtopalsami viihtyy kosteilla kasvupaikoilla kuten puronvarsilehdoissa, louhikoissa, reheviss\xc3\xa4 korvissa ja l\xc3\xa4hteik\xc3\xb6iss\xc3\xa4.'